Foto: AFP MDHga a’zo davlatlar chegara qo‘shinlari qo‘mondonlari hamdo‘stlik mamlakatlari xavfsizligiga tahdidlar borasida so‘z yuritishdi. Qozog‘iston milliy xavfsizlik qo‘mitasi chegara xizmati matbuot markazi shu haqda xabar qilmoqda. 22 may kuni Olma-Otada MDHga a’zo davlatlar chegara qo‘shinlari qo‘mondonlari kengashining 77-majlisi bo‘lib o‘tdi. Yig‘ilish qatnashchilari Markaziy Osiyo mintaqasi davlatlarining tashqi chegaralarida xavfsizlikni ta’minlash masalalarini muhokama qilishdi. "Kengash ishtirokchilari tashqi chegaralarda vujudga kelayotgan vaziyat MDHning ayrim davlatlari chegara xavfsizligiga tahdidlardan va murakkab harbiy-siyosiy vaziyatdan darak beradi, degan yakdil fikrni bildirishdi. Ta’kidlandiki, Afg‘oniston Islom respublikasidagi jangovar harakatlar shimoli-sharqiy viloyatlar hududlariga qadar kengayishi bilan eng keskin vaziyat Afg‘onistonda saqlanib qolmoqda", — deyiladi xabarda. Kengashning navbatdagi majlisi 2017 yilning ikkinchi yarim yilligida o‘tkaziladi.